b'\n_START_ARTICLE_\nMarianna Zaikova\n_START_PARAGRAPH_\nMarianna Melanie Zaikova (s. 5. huhtikuuta 1985, Leningrad) on suomalainen ultrajuoksija. H\xc3\xa4n on ainoa suomalainen ja maailman ensimm\xc3\xa4inen nainen, joka on juossut World Marathon Challengen, eli seitsem\xc3\xa4n maratonia seitsem\xc3\xa4ss\xc3\xa4 maanosassa viikon aikana. Lis\xc3\xa4ksi h\xc3\xa4n on juossut pohjoisnavan maratonin vuonna 2012 ensimm\xc3\xa4isen\xc3\xa4 suomalaisena naisena, ja lukuisia kaupunkimaratoneja. H\xc3\xa4n on my\xc3\xb6s osallistunut Team Rynkebyn j\xc3\xa4rjest\xc3\xa4miin py\xc3\xb6r\xc3\xa4ilytapahtumiin (Travem\xc3\xbcnde\xe2\x80\x93Pariisi), joilla on tuettu sy\xc3\xb6p\xc3\xa4\xc3\xa4 sairastavia lapsia._NEWLINE_Marraskuussa 2015 Zaikova osallistui Atacaman autiomaassa yli 4\xc2\xa0000 metrin korkeudessa Lascar-tulivuoren juurella j\xc3\xa4rjestettyyn Volcano Marathoniin, ja oli lopputuloksissa kolmas naisten sarjassa. Pisin h\xc3\xa4nen juoksemansa ultramatka on Marathon des Sables, joka on Saharassa kuuden p\xc3\xa4iv\xc3\xa4n aikana juostava 250 kilometrin pituinen ultramaraton. Sit\xc3\xa4 pidet\xc3\xa4\xc3\xa4n maailman vaativimpiin kuuluvana ultrajuoksuna muun muassa kovan kuumuuden takia ja siksi, ett\xc3\xa4 kilpailijoiden pit\xc3\xa4\xc3\xa4 kuljettaa ruokaa ja varusteita mukanaan koko matkan ajan. Zaikova juoksi Marathon des Sables\xe2\x80\x99n huhtikuussa 2017._NEWLINE_Vuonna 2008 Zaikova vietti hetken aikaa Suomen Big Brother -talossa. Vuonna 2017 h\xc3\xa4n on Vegaanihaaste-kampanjan suojelija.'